Document ID: 32001D0300

Απόφαση της Επιτροπής
της 30ής Μαρτίου 2001
σχετικά με τη συνεργασία της Κοινότητας με τον Οργανισμό Τροφίμων και Γεωργίας όσον αφορά ιδίως τις δραστηριότητες της ευρωπαϊκής επιτροπής για την καταπολέμηση του αφθώδους πυρετού
[κοινοποιηθείσα υπό τον αριθμό Ε(2001) 984]
(2001/300/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 1258/1999(2), και ιδίως τα άρθρα 12 και 13,
Εκτιμώντας τα ακόλουθα:
(1) Στο πλαίσιο μεγάλων επιδημιών αφθώδους πυρετού (ΑΠ) στα τέλη της δεκαετίας του 1950, τόσο στην Κοινότητα όσο και στις γειτονικές χώρες, συνεστήθη η ευρωπαϊκή επιτροπή για την καταπολέμηση του αφθώδους πυρετού (EUFMD) στο πλαίσιο του Οργανισμού Τροφίμων και Γεωργίας (FAO) του Οργανισμού Ηνωμένων Εθνών.
(2) Στη δεκαετία του 1960, λόγω της αυξανόμενης απειλής από την εισαγωγή ξενικών στελεχών του ιού του αφθώδους πυρετού στην Ευρώπη, οι χώρες μέλη της EUFMD κλήθηκαν να δημιουργήσουν ένα ταμείο (Trust Fund) με σκοπό τη λήψη επειγόντων μέτρων στα Βαλκάνια, την κύρια οδό εισόδου της ασθένειας. Αργότερα το εν λόγω ταμείο διαιρέθηκε στο ταμείο 911100/MTF/INT/003/EEC, το οποίο στηριζόταν από τις χώρες μέλη που ήταν ταυτόχρονα κράτη μέλη της Κοινότητας, και στο ταμείο 909700/MTF/004/MUL, το οποίο στηριζόταν από τις χώρες μέλη του EUFMD που δεν ήταν την εποχή εκείνη ή δεν είναι τώρα κράτη μέλη της Κοινότητας.
(3) Η τελευταία κοινοτική εισφορά στο Ταμείο 911100/MTF/INT/003/EEC δόθηκε με την ευκαιρία εκδήλωσης εστιών αφθώδους πυρετού στα Βαλκάνια το 1996, σύμφωνα με την απόφαση 96/368/ΕΚ της Επιτροπής, της 14ης Ιουνίου 1996, σχετικά με τη χρηματοδοτική συμμετοχή της Κοινότητας όσον αφορά την εφαρμογή ορισμένων μέτρων καταπολέμησης του αφθώδους πυρετού στην Αλβανία(3), και με την απόφαση 96/439/ΕΚ της Επιτροπής, της 18ης Ιουλίου 1996, σχετικά με τη χρηματοδοτική συμμετοχή της Κοινότητας όσον αφορά την εφαρμογή ορισμένων μέτρων για την καταπολέμηση του αφθώδους πυρετού στην πρώην Γιουγκοσλαβική Δημοκρατία της Μακεδονίας(4).
(4) Σύμφωνα με την οδηγία 85/511/ΕΟΚ του Συμβουλίου, της 18ης Νοεμβρίου 1985, για τη θέσπιση κοινοτικών μέτρων για την καταπολέμηση του αφθώδους πυρετού(5), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, ο εμβολιασμός κατά του αφθώδους πυρετού έπαυσε να εφαρμόζεται σε ολόκληρη την Κοινότητα το 1991. Οι πλέον πρόσφατες εστίες αφθώδους πυρετού αναφέρθηκαν το 2000 στην Ελλάδα, λόγω εισαγωγής από γειτονική χώρα, και το 2001 στο Ηνωμένο Βασίλειο.
(5) Εντούτοις, σε χώρες παρακείμενες προς τα κράτη μέλη έχουν καταγραφεί κατά τα τελευταία έτη εστίες και σε ορισμένες περιπτώσεις σοβαρές επιδημίες, οι οποίες είναι ικανές να απειλήσουν το υγειονομικό καθεστώς των ευπαθών ζώων της Κοινότητας, κυρίως λόγω της κυκλοφορίας προσώπων και εμπορευμάτων, εξαιρουμένων των απαγορευμένων εισαγωγών ζώων και ζωικών προϊόντων, καθώς και μεταφορικών μέσων μεταξύ κρατών μελών και γειτονικών χωρών.
(6) Ενόψει της εμφάνισης νέων τοποτύπων του ιού και της περιφερειακής υποβάθμισης των μέτρων καταπολέμησης, η Κοινότητα, σε στενή συνεργασία με την EUFMD και χρησιμοποιώντας το ταμείο 911100/MTF/INT/003/EEC, στήριξε εκστρατείες επείγοντος εμβολιασμού στην Τουρκία το 1998 και στην Υπερκαυκασία το 1999 και το 2000.
(7) Από τη δημιουργία του, το ταμείο 911100/MTF/INT/003/EEC λειτούργησε σε περιπτωσιακή βάση με συναίνεση μεταξύ της Επιτροπής και της EUFMD με την ανταλλαγή επιστολών συμφωνίας για τα μέτρα που πρότεινε η EUFMD.
(8) Στις 25 Φεβρουαρίου 2000, μια ομάδα εμπειρογνωμόνων που συνεδρίασε στην έδρα του FAO επανεξέτασε τις διαδικασίες λειτουργίας του ταμείου 911100/MTF/ΙΝΤ/003/EEC όσον αφορά τις δαπάνες που πραγματοποιούνται λόγω της υλοποίησης συμφωνημένων προγραμμάτων καταπολέμησης του αφθώδους πυρετού στις χώρες μέλη της EUFMD ή σε γειτονικές χώρες.
(9) Μετά από αξιολόγηση, η ομάδα εμπειρογνωμόνων της Επιτροπής και του FAO έκρινε τους κανόνες και τις διαδικασίες του FAO για τη λειτουργία ταμείων του είδους αυτού ισοδύναμους με εκείνους που εφαρμόζονται στα κοινοτικά όργανα.
(10) Η ομάδα εμπειρογνωμόνων συνέστησε να αναθεωρηθούν οι κανόνες και οι διαδικασίες λειτουργίας του ταμείου 911100/MTF/ΙΝΤ/003/EEC, ώστε να συνταχθεί μια επίσημη συμφωνία για τη λειτουργία του εν λόγω ταμείου. Οι κανόνες πρέπει να ακολουθούν το παράδειγμα του προγράμματος συνεργασίας για την επισιτιστική ασφάλεια και της οικείας εκτελεστικής συμφωνίας που συνήφθη μεταξύ της Κοινότητας και του FAO το 2000 και που θεωρείται αφετηρία για μια πιο προγραμματική προσέγγιση και πιο τυπική διαδικασία στο πλαίσιο της παραδοσιακής συνεργασίας μεταξύ της Κοινότητας και του FAO.
(11) Φαίνεται ενδεδειγμένο να καθοριστεί η κοινοτική εισφορά στο ταμείο 911100/MTF/ΙΝΤ/003/EEC σε ανώτατο ύψος 1,8 εκατομμυρίων ευρώ για περίοδο τετραετίας. Ο προϋπολογισμός του ταμείου για το 2001 πρέπει να αποτελείται από το υπόλοιπο των κονδυλίων που διέθετε στις 30 Σεπτεμβρίου 2000 και από μια κοινοτική εισφορά, ώστε το συνολικό ποσό να ανέλθει σε 1 εκατομμύριο δολλάρια Ηνωμένων Πολιτειών. Στη συνέχεια τα ποσά των δαπανών θα αναπληρώνονται με ετήσιες μεταβιβάσεις.
(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το υπόλοιπο του ταμείου 911100/MTF/ΙΝΤ/003/EEC (TFEU 970089129) στις 30 Σεπτεμβρίου 2000 καθορίζεται σε 226404, δολάρια Ηνωμένων Πολιτειών, όπως αναφέρεται στην τελική έκθεση της 65ης συνόδου της εκτελεστικής επιτροπής της ευρωπαϊκής επιτροπής για την καταπολέμηση του αφθώδους πυρετού (EUFMD).
2. Από την 1η Ιανουαρίου 2001 η οικονομική υποχρέωση της Κοινότητας προς το ταμείο που αναφέρεται στην παράγραφο 1 καθορίζεται σε 1800000 ευρώ κατ' ανώτατο όριο για περίοδο τεσσάρων ετών.
3. Η πρώτη δόση του ποσού που αναφέρεται στην παράγραφο 2 για το έτος 2001 αποτελείται από:
α) το υπόλοιπο που αναφέρεται στην παράγραφο 1 και
β) κοινοτική εισφορά ίση με το ποσό που απαιτείται, ώστε το σύνολο να ανέλθει σε 1000000 δολάρια Ηνωμένων Πολιτειών
4. Τα ποσά των δαπανών που πραγματοποιεί το ταμείο κατά τα έτη 2001, 2002, 2003 και 2004 αναπληρώνονται με ετήσιες εισφορές της Κοινότητας καταβλητέες το 2002, 2003, 2004 και 2005 αντιστοίχως. Ωστόσο, οι μεταβιβάσεις αυτές εξαρτώνται από την ύπαρξη διαθέσιμων κονδυλίων στον προϋπολογισμό της Επιτροπής.
5. Οι ετήσιες εισφορές της Κοινότητας που αναφέρονται στην παράγραφο 4 βασίζονται στη δημοσιονομική έκθεση που υποβάλλεται από την EUFMD είτε στην ετήσια σύνοδο της εκτελεστικής επιτροπής είτε στην ανά διετία γενική σύνοδο της EUFMD, από κοινού με αναλυτική τεκμηρίωση σύμφωνα με τους κανόνες του Οργανισμού Τροφίμων και Γεωργίας (FAO).
Άρθρο 2
1. Μεταξύ της Ευρωπαϊκής Επιτροπής και του Οργανισμού Τροφίμων και Γεωργίας του Οργανισμού Ηνωμένων Εθνών συνάπτεται εκτελεστική συμφωνία για τη χρησιμοποίηση και λειτουργία του ταμείου 911100/MTF/ΙΝΤ/003/EEC (TFEU 970089129), για περίοδο τεσσάρων ετών με αφετηρία την 1η Ιανουαρίου 2001.
2. Το ταμείο που αναφέρεται στο άρθρο 1 λειτουργεί με συναίνεση μεταξύ της Επιτροπής και της EUFMD, σύμφωνα με την εκτελεστική συμφωνία που αναφέρεται στη παράγραφο 1 του παρόντος άρθρου.
3. Ο γενικός διευθυντής Υγείας και Προστασίας των Καταναλωτών εξουσιοδοτείται να υπογράψει την εκτελεστική συμφωνία που αναφέρεται στην παράγραφο 1 εξ ονόματος της Ευρωπαϊκής Επιτροπής.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Μαρτίου 2001.

Labels: 2
5
13
6
15